
Na temelju članka 35. Zakona o vlasništvu i drugim stvarnim pravima (Narodne novine broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14) i članka 31. Statuta Grada Svete Nedelje (Glasnik Grada Svete Nedelje broj 09/09, 10/11, 02/13, 03/13 – pročišćeni tekst, 03/18, 04/19, 02/20, 03/20-pročišćeni tekst, 01/21), Gradsko vijeće Grada Svete Nedelje na svojoj ___. sjednici održanoj dana _______________ godine donosi
ODLUKU
o načinu i uvjetima korištenja prostora  

u vlasništvu Grada Svete Nedelje
1. OPĆE ODREDBE
Članak 1.

Ovom Odlukom uređuju se način i uvjeti korištenja prostora u vlasništvu Grada Svete Nedelje i to dvorca Erdödy, prostora društvenih domova, prostora sportskih centara i drugih prostora u vlasništvu Grada Svete Nedelje (dalje u tekstu: prostori).
Članak 2.

Prostorima upravlja Gradonačelnik Grada Svete Nedelje.

Članak 3.

Prostori se mogu dati na korištenje sljedećim pravnim i fizičkim osobama:

1. Gradu Sveta Nedelja za potrebe održavanja sastanka, prezentacija, predavanja i ostalih 
priredbi i manifestacija,
2. Tijelima državne uprave i jedinica lokalne i područne (regionalne) samouprave,

3. Proračunskim korisnicima Grada Svete Nedelje i trgovačkim društvima u vlasništvu 
Grada Svete Nedelje, te proračunskim korisnicima drugih proračuna i trgovačkim 

društvima u vlasništvu drugih jedinica lokalne i područne (regionalne) samouprave,
4. Udrugama i drugim neprofitnim organizacijama koje imaju sjedište na području grada 
Svete Nedelje ili koje djeluju u interesu Grada Svete Nedelje ili općem interesu, za obavljanje djelatnosti za čije obavljanje su registrirane, 
5. Političkim strankama i članovima liste grupe birača koje djeluju na području Grada 
Svete Nedelje,
6. Drugim pravnim i fizičkim osobama.
Mjesni odbori, na čijem području se nalaze, radi obavljanja djelatnosti mjesne samouprave, imaju na raspolaganju određene prostore u prostorima iz članka 1. ove Odluke.

Članak 4.

Podnositelj zahtjeva za korištenje prostora obvezan je, kada to nalažu propisi Republike Hrvatske, sam prijaviti održavanje skupova, proslave i drugih aktivnosti te korištenje autorskih prava putem žive glazbe ili glazbe s elektroničkih medija te podmiriti sva davanja temeljem istog.


2. NAČIN KORIŠTENJA

Članak 5.
Prostori se mogu dati na korištenje:
1. Jednokratno,
2. Privremeno.
Pod jednokratnim korištenjem prostora smatra se korištenje za kojim se potreba pojavljuje povremeno i traje najdulje 24 sata (npr. skupovi građana, godišnje skupštine, prigodne proslave, savjetovanja, prezentacije, tribine, politički skupovi, predizborne kampanje, koncerti i sl.).

Pod privremenim korištenjem prostora smatra se korištenje u određene sate u tijeku određenog dana u tjednu ili mjesecu prema dodijeljenim terminima kroz određeno vremensko razdoblje, ali najduže dvije godine. 
Članak 6.
Osobama navedenim u članku 3. stavak 1. pod brojem 1., 2.. 3. i 4. prostori se daju na korištenje bez plaćanja naknade, a osobama navedenim u članku 3. stavak 1. pod brojem 5. i 6. uz plaćanje naknade.


Grad zadržava pravo izmjene načina određivanja naknade za korisnike navedene u članku 3. stavak 1. pod rednim brojem 1., 2., 3. i 4.

Gradonačelnik može osobe navedene u članku 3. stavak 1. pod brojem 5. i 6. osloboditi od plaćanja naknade za korištenje ukoliko je svrha za koju se traži prostor humanitarne, kulturne, prosvjetne, zdravstvene, turističke ili druge svrhe koja je u interesu promocije Grada Svete Nedelje.
Članak 7.


Osobe iz članka 3. ove Odluke kojima je prostor dan na korištenje dužne su predmetni prostor, okoliš, opremu i inventar čuvati od oštećenja i upotrebljavati ga prema namjeni s pažnjom dobrog gospodara te vratiti u ispravnom, čistom i urednom stanju, u protivnom odgovaraju za štetu.

U slučaju narušavanja javnog reda i mira te oštećenja prostora i okoline prostora korisniku će se zabraniti korištenje prostora u razdoblju od dvije godine.


Grad Sveta Nedelja ne odgovara za štetu prouzročenu trećim osobama ili imovini trećih osoba za vrijeme dok prostore koristi podnositelj zahtjeva i ostali sudionici događanja u organizaciji podnositelja zahtjeva.
2.1. Jednokratno korištenje
Članak 8.

Za jednokratno korištenje prostora zainteresirane osobe dužne su podnijeti pisani zahtjev najkasnije 5 (pet) dana prije dana traženog termina upravnom odjelu nadležnom za mjesnu samoupravu.

Zahtjev mora obavezno sadržavati osobne podatke podnositelja zahtjeva, podatke za kontakt, obrazloženje svrhe za koju se traži korištenje prostora, navođenje točnog prostora, datuma i vremenskog razdoblja korištenja prostora. 

Vremensko razdoblje korištenja prostora obuhvaća i razdoblje za pripremu prostora i razdoblje za čišćenje i vraćanje prostora u stanje u kojem je preuzet.

Uz zahtjev zainteresirane osobe dužne su priložiti presliku osobne iskaznice odnosno rješenje nadležnog tijela o registraciji.
Članak 9.


Gradonačelnik, nakon razmatranja podnesenog zahtjeva iz članka 7. ove Odluke, donosi odluku o jednokratnom korištenju prostora odnosno odluku o odbijanju zahtjeva.
Odluka o jednokratnom korištenju prostora obavezno sadrži odredbe o podnositelju zahtjeva odnosno korisniku, prostoru koji se daje na korištenje, svrsi za koju se daje korištenje prostora, datum i vremensko razdoblje korištenja prostora, iznos naknade za korištenje prostora, obvezu vraćanja prostora u stanje u kojem je preuzeto (očišćeno, pospremljeno, oslobođeno od stvari koje su unesene od strane podnositelja zahtjeva ili korištene u prostoru i dr.), odgovornosti za štetu koja bi nastala korištenjem prostora od strane podnositelja zahtjeva odnosno ostalih korisnika.
Naknadu za korištenje prostora podnositelj zahtjeva je dužan uplatiti odmah po primitku odluke o jednokratnom korištenju i računa koji ispostavlja upravni odjel nadležan za financije.
Bez dokaza o plaćanju naknade za korištenje prostora, podnositelj zahtjeva neće moći koristiti traženi prostor. 
Članak 10.
Naknada za jednokratno korištenje prostora određuje se kako slijedi:

	Društveni dom 
	CIJENA

	Mala Gorica
	750,00 kn

	Rakitje
	750,00 kn

	Brezje
	750,00 kn

	Strmec 
	2.000,00 kn


Za ostale prostore iz članka 1. ove Odluke, a koji nisu navedeni u stavku 1. ovog članka, naknada se određuje u iznosu od 100,00 kuna po satu, pri čemu se korištenje prostora određuje najmanje u trajanju od 5 sati. 
Članak 11.

Ukoliko podnositelj zahtjeva odustane od korištenja prostora dužan je u roku 24 sata prije dogovorenog termina korištenja obavijestiti nadležno tijelo za mjesnu samoupravu o odustajanju od korištenja prostora. 
Ukoliko podnositelj zahtjeva na vrijeme ne prijavi odustanak od korištenja prostora, nema pravo na povrat uplaćene naknade.
2.2. Privremeno korištenje

Članak 12.

Privremeno korištenje prostora daje se temeljem javnog poziva.

Javni poziv za davanje prostora na privremeno korištenje provodi se sukladno uvjetima određenim u javnom pozivu.


Na javni poziv mogu se javiti osobe iz članka 3. stavka 1. pod brojem 5. i 6.


Gradonačelnik raspisuje javni poziv iz stavka 1. ovog članka, najkasnije do kraja listopada tekuće godine za naredno razdoblje.

Javni poziv objavljuje se na službenoj internetskoj stranici Grada Svete Nedelje. 
Javni poziv mora obavezno sadržavati popis prostora koji se daju na privremeno korištenje, rok na koji se daju prostori na privremeno korištenje, uvjeti koje prijavitelji moraju ispunjavati, rok za podnošenje prijava. 

Prijava na javni poziv mora obavezno sadržavati naziv, odnosno ime i prezime podnositelja prijave, podatke za kontakt, obrazloženje svrhe za koju se traži korištenje prostora, navođenje točnog prostora, datuma i vremenskog razdoblja korištenja prostora, potpis i pečat. 

Uz prijavu zainteresirane osobe dužne su priložiti presliku osobne iskaznice odnosno rješenje nadležnog tijela o registraciji i druge priloge sukladno objavljenom javnom pozivu.                                          

Popis prostora koji se daju na privremeno korištenje je sastavni dio ove odluke i čini PRILOG I. ove odluke te se objavljuje na službenim internetskim stranicama Grada Svete Nedelje.

Članak 13.

Gradonačelnik imenuje Povjerenstvo za dodjelu prostora na privremeno korištenje (dalje u tekstu: Povjerenstvo).


Povjerenstvo se sastoji od tri člana koji se imenuju iz redova stručnih službi Grada Svete Nedelje.

Po potrebi, Povjerenstvo može o dodjeli određenog prostora zatražiti mišljenje Vijeća mjesnog odbora na čijem se području prostor nalazi.

Povjerenstvo obrađuje pristigle prijave i donosi listu o odabiru korisnika za privremeno korištenje prostora koji se objavljuje na službenim internetskim stranicama Grada Svete Nedelje.


Na listu iz stavka 4. ovog članka Prijavitelji imaju pravo prigovora.

Prigovor se podnosi u pisanom obliku u roku od 8 dana od objave liste o odabiru korisnika na službenim internetskim stranicama Grada Svete Nedelje.
O pravodobno podnesenom prigovoru odlučuje Gradonačelnik u roku od 8 dana od dana primitka prigovora. Nepravodobno podneseni prigovori neće se razmatrati.

Gradonačelnik donosi zaključak o utvrđivanju konačne liste o odabiru korisnika za privremeno korištenje prostora u roku od 15 dana od dana isteka roka za prigovor.

Gradonačelnik na temelju konačne liste o odabiru korisnika za privremeno korištenje prostora sklapa ugovore o privremenom korištenju prostora s korisnicima, na određeno vrijeme, a najduže na dvije godine, kojim se utvrđuju međusobna prava i obveze ugovornih strana.


Ukoliko za vrijeme trajanja ugovora neki od korisnika odustane od privremenog korištenja prostora, predmetni prostor Gradonačelnik može ponovno dati na korištenje temeljem javnog poziva, ali ne duže od roka određenog prvim javnim pozivom.
Članak 14.

Ukoliko korisnik ne ispunjava svoje obveze iz ugovora ili koristi prostor suprotno od svrhe za koju je dobio korištenje prostora, Grad Sveta Nedelja će s tim korisnikom raskinuti ugovor o korištenju prostora, te gubi pravo korištenja prostora naredne tri godine.
Članak 15.


Isti prostor može se dati na privremeno korištenje većem broju korisnika u različitim terminima.


Ukoliko je više korisnika zainteresirano za privremeno korištenje prostora u istom terminu, prednost pri korištenju određuje se prema redoslijedu podnošenja prijava.
Članak 16.


U slučaju iznimne potrebe za korištenje prostora u odobrenom terminu za potrebe Grada, mjesne samouprave ili drugih potreba od interesa za Grad Svetu Nedelju, korisnik će biti obaviješten najkasnije tri dana prije termina.
3. OSTALE ODREDBE
Članak 17.

Najmanje dva puta godišnje Grad Sveta Nedelja će organizirati obilazak svih prostora i sastaviti izvješće o stanju i korištenju istih.
Članak 18.
Gradonačelnik Grada Svete Nedelje ovlašćuje se dopuniti ili izmijeniti popis prostora koji su namijenjeni privremenom korištenju, odnosno izmijenit ili dopuniti  PRILOG I. koji je sastavni dio ove Odluke.
Članak 19.
Gradonačelnik zadržava pravo odluke o prihvaćanju ili odbijanju zahtjeva stranke za korištenje prostora.
Članak 20.

Danom stupanja na snagu ove Odluke prestaje važiti Odluka o uvjetima davanja prostorija u objektima mjesne samouprave (društveni domovima) i drugim objektima u vlasništvu Grada Svete Nedelje, odnosno kojima upravlja Grad Sveta Nedelja, na privremeno korištenje pravnim i fizičkim osobama (Glasnik Grada Svete Nedelje broj 6/18).
Članak 21.
Ova Odluka stupa na snagu osmog dana od dana objave u "Glasniku Grada Svete Nedelje".

PREDSJEDNIK GRADSKOG VIJEĆA

